សភា​នឹង​​ជជែក​ដេញ​ដោល​អំពី​ការ​ផ្តល់​ប្រាក់​ដល់​អង្គការ Planned Parenthood ​ហើយ​អាច​នាំឲ្យ​មាន​​ការ​បិទ​រដ្ឋាភិបាល
បញ្ហា​ដែល​នាំ​ឱ្យ​ពួក​សមាជិក​សភា​ជា​ច្រើន​នាក់​ខាង​គណបក្ស​សាធារណរដ្ឋនិង​ពួក​អ្នក​បោះឆ្នោត​ខឹង​សំបារគឺ​ការ​ផ្សព្វផ្សាយ​វីដេអូ​ដែល​គេ​លួចថត​មួយ​ចំនួន​បង្ហាញឱ្យ​ឃើញ​បុគ្គលិក​ខ្លះ​នៃ​អង្គការ​ Planned Parenthood និយាយ​គ្នា​អំពី​ការ​ផ្តល់​ជាលិកា​ទារក​ត្រូវ​ពន្លូត​សម្រាប់​ធ្វើការ​ស្រាវជ្រាវ​ខាង​វេជ្ជសាស្ត្រ។
វ៉ាស៊ីនតោន — ការប្រយុទ្ធគ្នាខាងថវិកាថ្មីបំផុតរវាងពួកសាធារណរដ្ឋ និងពួកប្រជាធិបតេយ្យនៅក្នុងសភាស.រ.អ.បាននាំឱ្យមានការបិទរដ្ឋាភិបាលហើយការប្រយុទ្ធនេះមានធ្វើឡើងអំពីច្បាប់កែទម្រង់ខាងការថែរក្សាសុខភាពរបស់លោកប្រធានាធិបតី បារ៉ាក់អូបាម៉ា--ដែលមានការជំទាស់យ៉ាងជូរចត់ពីពួកសាធារណរដ្ឋ។ ការបិទរដ្ឋាភិបាលភាគខ្លះមានរយៈពេល១៦ថ្ងៃ។ នៅពេលនេះ បញ្ហាដែលនាំឱ្យពួកសមាជិកសភាជាច្រើននាក់ខាងគណបក្សសាធារណរដ្ឋនិងពួកអ្នកបោះឆ្នោតខឹងសំបារគឺការផ្សព្វផ្សាយវីដេអូដែលគេលួចថតមួយចំនួនបង្ហាញឱ្យឃើញបុគ្គលិកខ្លះនៃអង្គការ Planned Parenthood និយាយគ្នាអំពីការផ្តល់ជាលិកាទារកត្រូវពន្លូតសម្រាប់ធ្វើការស្រាវជ្រាវខាងវេជ្ជសាស្ត្រ។ អ្នកធ្វើវិភាគខាងថវិកា Stan Collender និយាយថារឿងចម្រូងចម្រាស់នេះមានភ្ជាប់ជាមួយការបោះឆ្នោតប្រធានាធិបតីនៅឆ្នាំ២០១៦។ «នេះជាបញ្ហាពិសេសមួយនៅក្នុងព្រឹទ្ធសភាដែលនៅទីនោះលោកអ្នកមានសមាជិកបួននាក់នៃគណបក្សសាធារណរដ្ឋឈរឈ្មោះជាបេក្ខជនប្រធានាធិបតី។ពួកសមាជិកទាំងនេះនៃគណបក្សសាធារណរដ្ឋនឹងបោះឆ្នោតប្រឆាំងនឹង Planned Parenthood នៅក្នុងការបោះឆ្នោតដំបូងនៃគណបក្សនេះ។សមាជិកទាំងនេះនៃគណបក្សសាធារណរដ្ឋសុទ្ធតែបាននិយាយថាពួកគេនឹងមិនបោះឆ្នោតគាំទ្រវិធានការចំណាយណាមួយដែលមានរួមបញ្ចូលការផ្តល់ប្រាក់កាសឱ្យអង្គការ Plannned Parenthood ទេ‍»។ បេក្ខជនម្នាក់ក្នុងបណ្តាពួកបេក្ខជនទាំងនេះគឺលោក Ted Cruz សមាជិកព្រឹទ្ធសភាស.រ.អាខាងគណបក្សសាធារណរដ្ឋដែលបាននិយាយតាមបណ្តាញOne America Network៖ «យើងមានសមាជិកភាគច្រើនខាងគណបក្សសាធារណរដ្ឋនៅក្នុងសភាទាំងពីរ។ ខ្ញុំយល់ថា យើងគួរចាត់វិធានការដូចនេះគឺយើងគួររួបរួមគ្នាហើយនិយាយថាយើងនឹងផ្តល់ប្រាក់ឱ្យរដ្ឋាភិបាលសហព័ន្ធទាំងមូលក៏ប៉ុន្តែយើងនឹងមិនផ្តល់ប្រាក់កាសដល់ការសម្លាប់ដែលកំពុងមានធ្វើនិងដល់ការលក់ផ្នែករាងកាយនៃពួកកុមារមិនទាន់កើតទេ »។ អង្គការ Planned Parenthood បានបដិសេធខ្លាំងថាពួកគេមិនបានយកចំណេញ ពីការលក់ជាលិកាទារកមិនទាន់កើតដែលបានត្រូវផ្តល់ឱ្យនោះទេ។ លោក Mitch McConnel មេដឹកនាំក្រុមភាគច្រើននៅក្នុងព្រឹទ្ធសភាបាននិយាយថាតាមពាក្យសម្តីផ្ទាល់របស់លោកថាពួកសាធារណរដ្ឋបាន"ឋិតនៅលើមាគារនេះពីពេលមុន ហើយគេបានបន្ទោសពួកសាធារណរដ្ឋអំពីបញ្ហាគ្រប់យ៉ាង។ លោកបានធ្វើការសន្យា។ «យើងមិនបានបិទរដ្ឋាភិបាលទេហើយយើងក៏មិនគំរាមកំហែងធ្វើឱ្យរដ្ឋាភិបាល បង់ប្រាក់សំណងមិនទាន់ពេលវេលាក៏ទេដែរ‍»។ លោកប្រធានាធិបតីអូបាម៉ាបានអំពាវនាវដល់សភារួចស្រេចហើយ។ «នៅពេលពួកសមាជិកសភាត្រឡប់មកធ្វើការវិញ ពួកគេគួរបញ្ចៀសកុំឱ្យមានការបិទរដ្ឋាភិបាល គួរអនុម័តថវិកាមានការទទួលខុសត្រូវមួយនិងគួរបង្ហាញថានេះជាប្រទេសមួយដែលក្រឡេកមើលទៅខាងមុខ‍»។ ក៏ប៉ុន្តែលោក Stan Collender មានការសង្ស័យអំពីការប្រកាន់អាកប្បកិរិយាត្រជាក់នឹងមានជោគជ័យ។ «លោកអ្នកត្រូវតែចងចាំថានៅក្នុងវិស័យនយោបាយអាមេរិកាំងនៅពេលនេះការសម្របសម្រួលអំពីបញ្ហានានាដូចជាអំពីអង្គការ Planned Parenthood ជាដើមមានន័យស្មើគ្នានិងត្រូវចាត់ទុកថាជាការឃុបឃិតជាមួយពួកសត្រូវ‍»។ លោក Collender និយាយថាអំពីបញ្ហាមានការរំភើបចិត្តមួយដូចជាអង្គការ Planned Parenthood និងការពន្លូតកូនជាដើម គេត្រូវការឱ្យមានភាពជាមេដឹកនាំនៃសភាតំណាងរាស្ត្រអាមេរិកាំងនិងព្រឹទ្ធសភាដើម្បីបញ្ចៀសកុំឱ្យមានការបិទរដ្ឋាភិបាលទៀត។